钦定古今图书集成/明伦汇编/氏族典/第346卷 > 周渭
## 钦定古今图书集成/明伦汇编/氏族典/第346卷 > 周渭

按《宋史周渭传》，“渭字得臣，昭州恭城人。幼孤，养于诸
父，力学，工为诗。刘𬬮据五岭，昭州皆其地也，政繁赋
重，渭率乡人六百逾岭，将避地零陵，为盗所袭，脱身
北上。建隆初，至京师，上书言时务，召试，赐同进士出
身，解褐白马主簿。县大吏犯法，渭即斩之，上奇其才，
擢右赞善大夫。时魏帅符彦卿专恣，朝廷选常参官”
强干者莅其属邑，以渭知永济县。彦卿郊迎，渭揖于
马上，略不降屈。乾德中，通判兴州。州领罝口砦多戍
兵，监军纵其下为暴，居人苦之。渭驰往谕以祸福，斩
其军校，众皆慑服，诏书嘉奖。太平兴国二年，为广南
诸州转运副使。属有事交趾，主将逗挠无功，有二败
卒擐甲先至邕州中，夺民钱，渭捕斩之，后至者悉令
解甲以入，讫无敢犯。移书交趾，谕朝廷威信，将刻日
再举。黎桓惧，即遣使入贡。在岭南凡六年，徙知扬州，
进殿中侍御史，咸平二年卒。渭妻，莫荃贤妇也。渭北
走时，不暇与荃诀，二子孩幼，荃尚少，父母欲嫁之，荃
泣誓曰：“渭非久困者，今违难远适，必能自奋。”于是亲
蚕织碓舂以给朝夕。二子皆毕婚娶。凡二十六年。复
见渭，时人异之。